ODGOVORI KOMISIJE IN ESZD NA POSEBNO POROČILO EVROPSKEGA RAČUNSKEGA SODIŠČA „NEPOSREDNA FINANČNA PODPORA EVROPSKE UNIJE PALESTINSKI NACIONALNI OBLASTI“ /* COM/2013/0852 final - 2013/ () */





ODGOVORI KOMISIJE IN ESZD NA POSEBNO POROČILO EVROPSKEGA RAČUNSKEGA SODIŠČA „NEPOSREDNA FINANČNA PODPORA EVROPSKE UNIJE PALESTINSKI NACIONALNI OBLASTI“ Povzetek III. Komisija je konec leta 2011 začela izvajati projekt za oceno potreb in določitev izvedljivih projektov na področju reforme javne službe v Palestini (to poimenovanje ne vpliva na stališča o priznanju Palestine kot države). Na podlagi tega bo palestinski nacionalni oblasti (PNO) od druge polovice leta 2013 naprej zagotovljena izčrpna podpora v okviru reforme javne službe, ki jo bo financirala EU. Urad predstavnika EU bo zagotovil tesno povezanost te dejavnosti s programom podpore za javne uslužbence in upokojence, prav tako pa bo spodbudil večji vpliv na politični dialog. Treba je poudariti, da sta si Komisija in ESZD dejavno prizadevali zagotoviti izraelsko sodelovanje. Potekalo je več sestankov z izraelskim ministrstvom za obrambo (COGAT) in različnimi izraelskimi vladnimi uradniki v različnih okvirih in na različnih forumih. Po potrebi je bila vključena tudi delegacija EU v Tel Avivu. Uspešnost takšnih demarš bi bilo mogoče izboljšati z doslednejšim in odločnejšim pristopom držav članic k temu vprašanju. IV. Leta 2011 se je proučila potreba po večji konkurenčnosti, ki se zdaj obravnava z začetkom izvajanja postopka mednarodnega razpisa za naročilo storitev predhodne in naknadne revizije v povezavi z izvajanjem vseh programov neposredne finančne podpore PEGASE. Obvestilo o napovedi je bilo objavljeno avgusta 2012, nove pogodbe pa naj bi bile sklenjene do konca leta 2013. Za reformo javne službe glej točko III (povzetek). Ne bi smeli podcenjevati vpliva političnega dialoga na ravni PNO, ki ga zagotavlja znatna neposredna finančna podpora. V. Treba je poudariti, da Izrael leta 2012 več mesecev ni nakazal carinskih prihodkov PNO. To je bil ključni dejavnik pri zamudah izplačil plač PNO. Vendar so bili od začetka leta 2013 s seznama upravičencev odstranjeni uslužbenci palestinske poročevalske agencije WAFA, palestinskega statističnega urada in ministrstva za verske zadeve, s čimer se je število ponovno znižalo na približno 75 000 upravičencev (prej jih je bilo 84 000). VI. V razmerah na območju Gaze, kjer je težko izvesti objektivno preverjanje, so vprašanja glede javnih uslužbencev, ki ne morejo delati v Gazi (npr. stavka zaradi podpore PNO, njeno trajanje, obseg in učinki, odzivi Hamasa), zapletena. Neposredna finančna podpora je program, ki ga vodi PNO. Komisija in ESZD vztrajata pri svoji odločitvi, da politično podpirata PNO (jedro prihodnje palestinske države), ki se je odločila še naprej plačevati vse upravičene uslužbence tako na Zahodnem bregu kot na območju Gaze ne glede na njihov status zaposlitve, ki ga je v vsakem primeru zelo težko razjasniti. Nekateri javni uslužbenci ne delajo v Gazi preprosto zato, ker jim de facto oblasti onemogočajo dostop. Drugi bi, čeprav dejansko delajo, uradno vseeno izjavili, da ne delajo zaradi političnih razlogov. Vsakršna odločitev o ustavitvi prispevkov k plačam v Gazi naj bi bila politično zelo občutljiva. Komisija in ESZD menita, da sta to težavo obravnavala v zadostni meri. To vprašanje se je obravnavalo s PNO ob številnih priložnostih na najvišji politični ravni in bo še naprej v središču prihodnjih pogovorov. VII. Za sodelovanje z izraelsko vlado glej točko III (povzetek). Opažanja 27. Akcijski načrti EU določajo prednostne cilje, o katerih sta se skupaj dogovorili EU in PNO in ki ne vključujejo orientacijskega finančnega okvira. Svet je marca 2013 odobril nov akcijski načrt EU in PNO. Ta novi akcijski načrt je bolj usklajen s potrebami po razvojni pomoči (in obratno) od prejšnjega, ki je bil sklenjen pred vzpostavitvijo mehanizma PEGASE. 28. EU bo leta 2014 začela izvajati dvoletni cikel načrtovanja programov za razvojni del svoje finančne pomoči. Palestina je ena od najobčutljivejših postavk v skupnem proračunu za zunanjo finančno pomoč in proračunski organ je v zadnjih letih pogosto povečal prvotni predlog Komisije. Letni zneski, ki so na voljo za Palestino, so vsaj približno zanesljivo opredeljeni šele zelo pozno v proračunskem postopku. Komisija in ESZD morata zaradi nestabilnega političnega položaja biti tudi pozorni in sposobni ponovno oceniti razmere, kadar je to potrebno. Ravno zaradi tega je zelo malo držav članic načrtovalo program pomoči za Palestino na večletni osnovi. Lokalna strategija EU za razvoj je bila nedavno pregledana v sodelovanju z državami članicami in lokalnimi predstavniki. 29. Komisija in ESZD menita, da predložitev ukrepov državam članicam s pisnimi postopki ne otežuje izvajanja podrobnega pregleda mehanizma. Programi za Palestino (zlasti mehanizem PEGASE) so bili Odboru za evropski instrument sosedstva in partnerstva že večkrat predstavljeni kot informacijska točka dnevnega reda. Države članice so bile na splošno zadovoljne z uporabljenimi postopki in so brez zadržkov zaprosile za nadaljnja pojasnila, kadar se jim je to zdelo potrebno. Komisija in ESZD menita, da vzpostavitev programa prenove zasebnega sektorja v Gazi, ki je bil izveden po operaciji „Liti svinec“, ter uporaba komponente podpore za osnovne javne storitve in zaostalih plačil dokazujeta, da se program lahko prilagodi spremembam v operativnem okolju. Vendar se Komisija in ESZD zavedata, da je ta položaj dolgoročno nevzdržen in da je zdaj, ko je položaj v Gazi nerazrešen že sedem let, čas za prilagoditve. Pravzaprav se je to vprašanje v preteklosti večkrat obravnavalo s PNO. S PNO so se že začele razprave, na katerih naj bi našli rešitev, ki bi upoštevala pomisleke Sodišča, hkrati pa PNO omogočala, da še naprej podpira svoje uslužbence v Gazi. Komisija in ESZD vztrajata pri svojem političnem mnenju, da mora PNO še naprej podpirati svoje uslužbence v Gazi, saj je to ključno za ohranjanje enotnosti prihodnje palestinske države in za to, da PNO obdrži oporo v Gazi. Treba je ustrezno upoštevati dejstvo, da sta Komisija in ESZD sprejeli in izvajali to odločitev ob upoštevanju političnih premislekov ter da se večini uslužbencev, ki ne delajo v Gazi, dejansko onemogoča delo. 30. Treba je poudariti, da razen Združenega kraljestva, ki je k mehanizmu PEGASE prispevalo le leta 2008, noben drug donator ni namesto neposredne finančne podpore PEGASE začel uporabljati skrbniškega sklada Svetovne banke. Poleg tega je mehanizem PEGASE pridobil tudi sredstva držav nečlanic, kot sta Japonska in Švica. Zmanjšanje obsega financiranja je mogoče pripisati predvsem poslabšanju fiskalnega položaja držav članic ter določeni meri pomanjkanja donatorjev. Nekatere države članice in drugi donatorji raje podpirajo razvojne projekte (namesto da bi zagotavljali neposredno finančno podporo), saj si tako zagotovijo boljšo vidnost. 31. Komisija priznava, da sedanji položaj mehanizma PEGASE ne vključuje kazalnikov uspešnosti. ESZD in Komisijo v povezavi s tem vodijo kazalniki v palestinskem načrtu za reforme in razvoj ter palestinskem nacionalnem razvojnem načrtu, na prednostnih nalogah katerih je bil utemeljen in še vedno temelji mehanizem PEGASE. To je tudi ukrep pogojevanja. Komisija prav tako sprejema uvedbo kazalnikov uspešnosti za mehanizem PEGASE, ki bodo upoštevali poseben položaj PNO in posebnosti programa PEGASE. Namen zagotavljanja neposredne finančne podpore v okviru mehanizma PEGASE je omogočiti, da PNO izpolni svoje obstoječe obveznosti do svojih prebivalcev, kolikor je to mogoče. V sedanjem finančnem položaju ni realno pričakovati znatnega kakovostnega izboljšanja teh obveznosti. Dejavniki, od katerih je odvisno izpolnjevanje ciljev, so večinoma zunanji in PNO nanje nima vpliva. Neposredna finančna podpora PEGASE je politični instrument, katerega končni cilj je ohraniti izvedljivost dvodržavne rešitve z vzdrževanjem osnovnih življenjskih razmer palestinskega prebivalstva. Palestina ni neodvisna država, katere vlada lahko uporabi mnogo različnih sredstev za doseganje posameznega cilja. Neposredna finančna podpora ni klasičen projekt, ki bi ga bilo mogoče oceniti v smislu upravljanja projektnega cikla. Zasnovana je kot pomoč PNO pri odpravljanju dolgoročne težave, pri čemer se pričakuje, da bo EU z ohranitvijo oblasti prispevala k dvodržavni rešitvi bližnjevzhodnega mirovnega procesa. 32. V skladu z dvoletnim načrtom PNO za oblikovanje države iz leta 2009, v katerem je bilo predvideno zmanjšanje odvisnosti od zunanje pomoči, si je ESZD (in pred tem Generalni direktorat za zunanje odnose) pri vsakem načrtovanju programov prizadevala zmanjšati delež neposredne finančne podpore; vendar občutno zmanjšanje preprosto ni bilo možno zaradi ogroženega obstoja PNO. Ta vprašanja so se obravnavala tudi v okviru sestankov ad hoc povezovalnega odbora (AHLC). V sedanjih okoliščinah in glede na politične razmere možnost za zmanjšanje obsega financiranja ni v skladu s sedanjo politiko EU. 34. Upravičenci so znani ter se zanje izvajajo predhodna in naknadna preverjanja. Sredstva se izplačajo na zahtevo PNO in ob predložitvi potrebne dokazne dokumentacije. Ta sredstva so pravzaprav nakazana le prek osrednjega zakladniškega podračuna, ki upravlja sistem „dveh ključev“ za sprostitev plačil, kar pomeni, da morata to odobriti tako EU kot PNO. Zato je tveganje korupcije minimalno. Tveganje uničenja infrastrukture, ki jo EU financira v okviru programa za zasebni sektor v Gazi, je bilo znano in čeprav ga Komisija poskuša zmanjšati z rednim dialogom z izraelskim ministrstvom za obrambo (COGAT), je treba to tveganje sprejeti. 35. Komisija in ESZD sta pripravljeni kritično pregledati stroškovno učinkovitost kontrol in kontrole primerjati s povezanimi tveganji. 36. Leta 2011 se je proučila potreba po večji konkurenčnosti, ki se zdaj obravnava z začetkom izvajanja postopka mednarodnega razpisa za naročilo storitev predhodne in naknadne revizije v povezavi z izvajanjem vseh programov neposredne finančne podpore PEGASE. Obvestilo o napovedi je bilo objavljeno avgusta 2012, nove pogodbe pa naj bi bile sklenjene pred koncem leta 2013. Zahteval se je neposredni postopek s pogajanji in je bil odobren v skladu s členom 168(2) pravil za izvajanje finančne uredbe, takrat pa je bil tudi ustrezno utemeljen. 37. Neposredna dodelitev je bila utemeljena v skladu s pravili za izvajanje finančne uredbe. Na posebno zahtevo urada predstavnika EU so za vse sporazume z mednarodno organizacijo veljale dodatne zahteve (izjeme pri uporabi splošnih pogojev za mednarodne organizacije), zlasti v povezavi z dodatnimi zahtevami za poročanje, revizijo in prenosom opreme. Urad predstavnika EU je opravil prehod s sporazuma o prispevku na enoletno pogodbo o opravljanju storitev z mednarodno organizacijo. Vsa oprema v okviru prejšnjih sporazumov je bila prenesena na PNO (razen podatkovne zbirke neposredne finančne podpore). Te storitve bodo vključene v omejen mednarodni razpis v letu 2014. 38. Treba je poudariti, da se pregledujejo postopki preverjanja in upravljanja, ki se uporabljajo za programe neposredne finančne podpore. Ureja se notranje izvajanje in upravljanje podatkovne zbirke PEGASE. 39. Ob upoštevanju velikosti projekta in politične občutljivosti, povezane z izvajanjem programa, se je urad predstavnika EU namerno odločil, da takrat pogodbe ne sklene z lokalnim podjetjem. Poleg pregledovanja postopkov preverjanja in upravljanja mehanizma PEGASE je bil objavljen tudi mednarodni razpis za naročilo storitev predhodne in naknadne revizije v povezavi z izvajanjem vseh programov neposredne finančne podpore PEGASE. Medtem ko uradnega pogojevanja ni zaradi edinstvenih okoliščin, to ne pomeni, da ni vpliva na PNO (glej točko 40). 40. Neposredna finančna podpora PEGASE se PNO zagotavlja brez izrecnega pogojevanja: namerna odločitev Komisije, ESZD in držav članic v skladu z njihovimi političnimi cilji v bližnjevzhodnem mirovnem procesu. Vendar ESZD in Komisijo vodijo kazalniki v palestinskem načrtu za reforme in razvoj ter palestinskem nacionalnem razvojnem načrtu, na prednostnih nalogah katerih je bil utemeljen in še vedno temelji mehanizem PEGASE. To je ukrep pogojevanja. Vpliv obstaja zaradi tega zanesljivega in doslednega prispevka EU. Urad predstavnika EU si prizadeva povečati vpliv s političnim dialogom v sodelovanju z zainteresiranimi državami članicami v okviru nedavno ustanovljene neuradne skupine EU PEGASE. 41. (a) Komisija je konec leta 2011 začela izvajati projekt za oceno potreb in določitev izvedljivih projektov na področju reforme javne službe v Palestini. Na podlagi tega bo PNO od druge polovice leta 2013 naprej zagotovljena podpora v okviru reforme javne službe, ki jo bo financirala EU. Urad predstavnika EU bo zagotovil tesno povezanost te dejavnosti s programom podpore za javne uslužbence in upokojence, prav tako pa bo spodbudil večji vpliv na politični dialog. 42. Treba je poudariti, da sta si Komisija in ESZD dejavno prizadevali zagotoviti izraelsko sodelovanje. Potekalo je več sestankov z izraelskim ministrstvom za obrambo. Različni drugi sestanki z Izraelom potekajo v okviru dvostranskih odnosov med EU in Izraelom, ta vprašanja pa so se obravnavala v Pridružitvenem odboru, Pridružitvenem svetu in v političnem dialogu z Izraelom. Po potrebi je bila vključena tudi delegacija EU v Tel Avivu. Uspešnost takšnih demarš bi bilo mogoče izboljšati z doslednejšim in odločnejšim pristopom držav članic k temu vprašanju. Vseeno je Svet prešel s splošnejših sklepov Sveta na veliko konkretnejše (zlasti maja 2012 in decembra 2012). 46. Komisija je začela izvajati projekt za oceno potreb in določitev izvedljivih projektov na področju reforme javne službe v Palestini konec leta 2011. Na podlagi tega bo PNO od druge polovice leta 2013 naprej zagotovljena podpora v okviru reforme javne službe, ki jo bo financirala EU. Urad predstavnika EU bo zagotovil tesno povezanost te dejavnosti s programom podpore za javne uslužbence in upokojence, prav tako pa bo spodbudil večji vpliv na politični dialog. 47. Mehanizem PEGASE je poseben instrument, ki je oblikovan za ugotavljanje sledljivosti sredstev do končnega upravičenca. Sredstva so na voljo šele potem, ko se EU in PNO dogovorita o končnem seznamu končnih upravičencev. Ta instrument je bil vzpostavljen z namenom, da se prepreči vsakršna možnost za preusmeritev sredstev EU. Zato Komisija in ESZD menita, da sredstva mehanizma PEGASE v proračunskem smislu niso zamenljiva. Kar zadeva trditev, da je mehanizem PEGASE PNO omogočil, da je prihranila nekaj svojih sredstev in jih preusmerila v druge namene, Komisija in ESZD to ugotovitev, ki je v praksi ni mogoče dokazati, izpodbijata. Komisija in ESZD menita, da ni dokazov, da so bila zaradi mehanizma PEGASE sredstva preusmerjena v zaposlovanje varnostnih sil, ki v vsakem primeru prejemajo podporo iz drugih virov. 48. Trajnost ni tesno povezana samo z reformami, temveč tudi s političnim napredkom pri spravi in končanju zasedbe ozemlja. Ključni element pri tem, da v zadnjem času „PNO vedno težje pravočasno plačuje plače in pokojnine“, je to, da je Izrael začasno ustavil nakazovanje „carinskih prihodkov“. PNO ni upoštevala tega nenadnega zmanjšanja prihodkov. Fiskalni položaj držav članic ter določena mera pomanjkanja donatorjev sta zanesljivo vplivala na sposobnost in pripravljenost donatorjev, da se odzovejo na to krizo. Hkrati se je PNO nadejala, da bo pridobila več sredstev arabskih donatorjev. 51. Treba je poudariti, da se je število upravičencev do denarne pomoči po letu 2010 povečalo zaradi različnih dejavnikov, med drugim zaradi uvedbe programa denarnih transferjev leta 2010 (ki ga predstavljata združitev projekta za reformo mreže socialne varnosti (SSNRP) in programa za posebne primere težkih socialnih razmer (SHC) ter potrjevanje gospodinjstev na čakalnem seznamu) in njegove naknadne uvedbe v Gazi leta 2011. Cilj PNO je, da se v program vključi 120 000 gospodinjstev, kar ustreza ocenjenemu številu gospodinjstev v Palestini, ki živijo v skrajni revščini. Kar zadeva raven pomoči: osnova za izračun zneska finančne koristi za upravičena gospodinjstva je politika „50-odstotne premostitve vrzeli“. Vrzel je razlika med stopnjo blaginje (porabo) in mejo skrajne revščine gospodinjstva. Denarna komponenta programa denarnih transferjev zagotavlja finančno pomoč za zapolnitev 50 % te vrzeli in to predstavlja osnovno stopnjo denarnega prejemka. Upravičena gospodinjstva imajo običajno dostop do dodatnih virov prihodkov (nakazila) ter dodatne/dopolnilne pomoči (tj. zdravstveno zavarovanje in pomoč v naravi), ki dopolnjujejo denarno komponento. 52. Plačila imajo zamudo zaradi različnih dejavnikov, na katere ministrstvo za socialne zadeve/ministrstvo za finance nima vpliva, med drugim zaradi: (1) razpoložljivosti sredstev/likvidnosti v bankah v Gazi in (2) razpoložljivosti proračuna zaradi ponavljajoče se finančne krize PNO (vključno s transferji carinskih prihodkov iz Izraela). Treba je poudariti, da (i) so bila plačila za september 2011 in september 2012 izvršena 3. oktobra 2011 in 6. oktobra 2012, tj. samo z enotedensko zamudo glede na prvotno načrtovani datum (običajno zadnji konec tedna v septembru); (ii) je bilo prvo četrtletno plačilo leta 2012 izvršeno konec aprila 2012 zaradi pomanjkanja denarnih sredstev, predvsem izraelskih šeklov (ILS) in ameriških dolarjev, v lokalnih bankah v Gazi (zaradi izraelskih omejitev za likvidnost). Čeprav to ni zadevalo Zahodnega brega, se je PNO iz političnih razlogov odločila, da ne bo izvršila plačila na Zahodnem bregu brez zagotovila, da bo hkrati ali kmalu zatem plačilo izvršeno tudi v Gazi. 53. Glej točko 31 zgoraj. 54. V razmerah na območju Gaze, kjer je težko izvesti objektivno preverjanje, so vprašanja glede javnih uslužbencev, ki ne morejo delati v Gazi (npr. stavka zaradi podpore PNO, njeno trajanje, obseg in učinki, odzivi Hamasa), zapletena. Neposredna finančna podpora je program, ki ga vodi PNO. Komisija politično podpira PNO (jedro prihodnje palestinske države), ki se je odločila še naprej plačevati vse upravičene uslužbence tako na Zahodnem bregu kot na območju Gaze ne glede na njihov status zaposlitve, ki ga je v vsakem primeru zelo težko razjasniti. Morda bi bilo treba opomniti, da de facto oblasti dejansko onemogočajo dostop mnogim javnim uslužbencem, ki ne delajo v Gazi. Vsakršna odločitev o ustavitvi prispevkov k plačam v Gazi naj bi bila politično zelo občutljiva. 55. Glej pripombo k točki 54. 57. Upravičenci so znani ter se zanje izvajajo predhodna in naknadna preverjanja. Sredstva se izplačajo na zahtevo PNO in ob predložitvi potrebne dokazne dokumentacije. Ta sredstva so pravzaprav nakazana le prek osrednjega zakladniškega podračuna, ki upravlja sistem „dveh ključev“ za sprostitev plačil, kar pomeni, da morata to odobriti tako EU kot PNO. 58. Glej odgovor na opažanje 54. 59. Kar zadeva uporabo goriva namesto plina, je treba poudariti, da so na odločitev o tem vprašanju vplivali zunanji dejavniki. Ne Izrael ne Egipt nista dovolila izvoza plina v Gazo, zato je bila uporaba dizelskega goriva edina možnost. 60. Vprašanje DDV in drugih davkov na dostavo goriva, ki zadeva Izrael, močno presega mehanizem PEGASE in je del splošnega vprašanja v odnosih med EU in Izraelom. Komisija si je prizadevala doseči oprostitev plačila DDV pri dostavah goriva, vendar so bili pogovori neuspešni. Jasno je bilo, da je to vprašanje mogoče rešiti le na najvišjih političnih ravneh. Komisija meni, da se je ne bi smelo kritizirati zaradi tega, ker ni mogla ugotoviti, kako izraelske ali palestinske oblasti porabijo DDV in trošarine, ki jih plačuje, v okviru Pariškega protokola k sporazumom iz Osla, ki določa pogoje za transferje določenih davčnih prihodkov PNO iz Izraela, vendar ga Komisija/EU ni podpisala. To je bil eden od številnih dejavnikov, zaradi katerih je Komisija prenehala financirati dostavo goriva. 61. Komisija je PNO svetovala, naj prouči možnost izvedbe ocene PEFA pred letom 2012. Novembra 2011 se je ministrstvo PNO za finance na tehnični ravni dogovorilo o načelu izvajanja ocene PEFA. EU je nameravala financirati del ocene. Vendar se je PNO potem odločila, da oceno preloži. Ocena PEFA se je začela izvajati marca 2013 in poročilo PEFA je bilo uradno poslano ministrstvu za finance junija 2013, ministrstvo pa ga je sprejelo v istem mesecu. Objavljeno je bilo 2. septembra 2013. EU je prispevala k tej oceni, katere izvajanje je vodila Svetovna banka, s financiranjem enega strokovnjaka. Poleg ocen PEFA so bile izvedene tudi druge ocene sistemov upravljanja javnih financ PNO. Mednarodni denarni sklad je opravil preglede napredka pri upravljanju javnih financ PNO aprila 2008, aprila 2009, decembra 2009, oktobra 2010, januarja 2012 in januarja 2013. Poleg tega poročila osebja Mednarodnega denarnega sklada na sestankih ad hoc povezovalnega odbora (ki potekajo dvakrat letno) vključujejo ocene reform upravljanja javnih financ PNO. 62. Komisija se še naprej ukvarja s tem vprašanjem glede upravljanja javnih financ: marca 2013 se je začelo izvajanje ocene PEFA, ki ga je je vodila Svetovna banka, poročilo pa je bilo uradno poslano ministrstvu za finance junija 2013. Vsakršna oblika zakonskega nadzora je otežena, ker ni delujočega palestinskega zakonodajnega sveta. Ministrstvo ga je sprejelo v istem mesecu, objavljeno pa je bilo 2. septembra 2013. 63. (b) Septembra 2012 je poročilo o ciljno naravnanem spremljanju opozorilo, da „je v prvi polovici izvajanja projekta prišlo do zamud iz več razlogov (dolge študije potreb po ocenjevanju, preoblikovanje dejavnosti, slabo znanje angleščine pri pripravnikih in pomanjkanje prevajalcev). Večina teh težav je bila odpravljena v prvem delu leta 2012“. Opazovalec je takrat menil, da sta splošna učinkovitost in uspešnost izvajanja projekta „dobri“. 66. Povračila so bila izvedena v skladu s pravili. Najpomembnejše je bilo, da se gospodarstvo okrepi s plačilom davno zapadlih plačil zasebnemu sektorju. Za zaostala plačila so se pred izplačilom izvajale obvezne revizijske kontrole. Okvir 2 – Povračilo DDV luksuznemu hotelu v Gazi Povračilo je bila izvedeno v skladu s pravili. Treba je poudariti, da so se zaostala plačila, ki so bila povrnjena temu podjetju, kopičila več kot sedem let, in sicer od decembra 2000 do januarja 2008. Dejstvo, da je oktobra 2012 hotel komaj obratoval, je posledica razmer v Gazi in nenehne blokade. 67. Podpora elektrarni v Gazi naj bi zadovoljila konkretno potrebo in naj ne bi bila trajnostna. Ko je PNO predlagala drug pristop, se ta komponenta mehanizma PEGASE ni več financirala. 68. Ključni element pri tem, da v zadnjem času „PNO vedno težje pravočasno plačuje plače in pokojnine“, je to, da je Izrael začasno ustavil nakazovanje carinskih prihodkov. Poleg tega sta fiskalni položaj držav članic ter do določene mere pomanjkanje donatorjev vplivala na sposobnost donatorjev, da se odzovejo na to krizo. Hkrati se je PNO nadejala, da bo pridobila več sredstev arabskih donatorjev. 70. Treba je poudariti, da sta si Komisija in ESZD dejavno prizadevali zagotoviti izraelsko sodelovanje. Potekalo je več sestankov z izraelskim ministrstvom za obrambo. Po potrebi je bila vključena tudi delegacija EU v Tel Avivu. Uspešnost takšnih demarš bi bilo mogoče izboljšati z doslednejšim in odločnejšim pristopom držav članic k temu vprašanju. (b) Poleg približno 3,5 milijona EUR iz programa zanesljive preskrbe s hrano so bile območju C dodeljene znatne vsote iz dodeljenih sredstev za leto 2012 (7 milijonov EUR). Mehanizem PEGASE bo v območju C dal na voljo sredstva tudi z razširitvijo programa oživitve zasebnega sektorja v Gazi na Zahodni breg s posebnim poudarkom na kmetih in skupnostih, ki so prizadeti zaradi varnostnega zidu, uničevanja izraelske vojske in nasilja naseljencev. Vprašanje območja C se na političnem dnevnem redu obravnava prednostno. O njem se je večkrat razpravljalo v organizaciji palestinske solidarnostne kampanje (PSC) in delegacija EU v Tel Avivu je že decembra 2011 poslala demaršo EU. Območje C je tudi prednostni cilj novega akcijskega načrta. Zaključki in priporočila 74. Trajnost je mogoče zagotoviti le s političnim napredkom pri spravi in končanjem zasedbe ozemlja. Vendar sta vprašanji reforme in izraelskih ukrepov pomembni, Komisija in ESZD pa ju obravnavata na naslednji način: Komisija je konec leta 2011 začela izvajati projekt za oceno potreb in določitev izvedljivih projektov na področju reforme javne službe v Palestini. Na podlagi tega bo PNO od druge polovice leta 2013 naprej zagotovljena izčrpna podpora v okviru reforme javne službe, ki jo bo financirala EU. Urad predstavnika EU bo zagotovil tesno povezanost te dejavnosti s programom podpore za javne uslužbence in upokojence, prav tako pa bo spodbudil večji vpliv na politični dialog. Komisija in ESZD sta si dejavno prizadevali zagotoviti izraelsko sodelovanje. Potekalo je več sestankov z izraelskim ministrstvom za obrambo. Številni sestanki z Izraelom (na različnih ravneh in forumih) potekajo tudi v okviru dvostranskih odnosov med EU in Izraelom ter prek delegacije v Tel Avivu. Uspešnost takšnih demarš bi bilo mogoče izboljšati z doslednejšim in odločnejšim pristopom držav članic k temu vprašanju. 75. Komisija se strinja z uvedbo kazalnikov uspešnosti ob upoštevanju, da so mnogi dejavniki, ki vplivajo na uspešnost, zunanji in da PNO nanje nima vpliva. Palestina ni neodvisna država, katere vlada bi imela običajen nadzor nad številnimi različnimi sredstvi za izpolnjevanje posameznih ciljev. Neposredna finančna podpora PEGASE je politični instrument, katerega cilj je ohraniti izvedljivost dvodržavne rešitve z vzdrževanjem osnovnih življenjskih razmer palestinskega prebivalstva. Pomanjkanje donatorskega financiranja prek mehanizma PEGASE je bolj posledica pomanjkanja donatorjev ali gospodarskega položaja kot namerne odločitve, da se mehanizem PEGASE ne uporabi. Kot je bilo že navedeno, nekateri donatorji raje financirajo razvojne projekte (namesto da bi zagotavljali neposredno finančno podporo) tudi zato, ker to zagotavlja večjo vidnost. 76. Zahteval se je neposredni postopek s pogajanji in je bil odobren v skladu s členom 168(2) pravil za izvajanje finančne uredbe, takrat pa je bil tudi ustrezno utemeljen. Treba je poudariti, da se pregledujejo postopki preverjanja in upravljanja, ki se uporabljajo za programe neposredne finančne podpore PEGASE (glej točko 38). Leta 2011 se je proučila potreba po večji konkurenčnosti, ki se zdaj obravnava z začetkom izvajanja postopka mednarodnega razpisa za naročilo storitev predhodne in naknadne revizije v povezavi z izvajanjem vseh programov neposredne finančne podpore PEGASE. Obvestilo o napovedi je bilo objavljeno avgusta 2012, nove pogodbe pa naj bi bile sklenjene do konca leta 2013. Razpis za naročilo storitev upravljanja in izvajanja programa se bo začel izvajati leta 2014 (glej točko 37). 77. Komisija je konec leta 2011 začela izvajati projekt za oceno potreb in določitev izvedljivih projektov na področju reforme javne službe v Palestini. Na podlagi tega bo PNO od druge polovice leta 2013 naprej zagotovljena izčrpna podpora v okviru reforme javne službe, ki jo bo financirala EU. Urad predstavnika EU bo zagotovil tesno povezanost te dejavnosti s programom podpore za javne uslužbence in upokojence, prav tako pa bo spodbudil večji vpliv na politični dialog. 78. V razmerah na območju Gaze, kjer je težko izvesti objektivno preverjanje, so vprašanja glede javnih uslužbencev, ki ne morejo delati v Gazi, zapletena. Neposredna finančna podpora je program, ki ga vodi PNO. Komisija politično podpira PNO (jedro prihodnje palestinske države), ki se je odločila še naprej plačevati vse upravičene uslužbence tako na Zahodnem bregu kot na območju Gaze ne glede na njihov status zaposlitve, ki ga je v vsakem primeru zelo težko razjasniti. Treba je opomniti, da de facto oblasti dejansko onemogočajo dostop mnogim javnim uslužbencem, ki ne delajo v Gazi. Vsakršna odločitev o ustavitvi prispevkov k plačam v Gazi naj bi bila politično zelo občutljiva. Vprašanje DDV in drugih davkov na dostavo goriva, ki zadeva Izrael, močno presega mehanizem PEGASE in je del splošnega vprašanja v odnosih med EU in Izraelom. Komisija si je prizadevala doseči oprostitev plačila DDV pri dostavah goriva, vendar so bili pogovori neuspešni. Jasno je, da je to vprašanje mogoče rešiti le na najvišjih političnih ravneh. Komisija meni, da se je ne bi smelo kritizirati zaradi tega, ker ni mogla ugotoviti, kako izraelske ali palestinske oblasti porabijo DDV in trošarine, ki jih plačuje, v okviru Pariškega protokola k sporazumom iz Osla, ki določa pogoje za transferje določenih davčnih prihodkov PNO iz Izraela, vendar ga Komisija/EU ni podpisala. To je bil eden od številnih dejavnikov, zaradi katerih je Komisija prenehala financirati dostavo goriva. 79. Za podrobnosti o oceni PEFA glej odgovor na točko 61. 80. Komisija in ESZD se strinjata s pregledom mehanizma PEGASE in upoštevata priporočila Sodišča. ESZD in Komisija redno pregledujeta mehanizem PEGASE v skladu s spremembami na terenu (npr. komponenta prenove zasebnega sektorja v Gazi po operaciji Liti svinec in nedavno komponenta za bolnišnice v vzhodnem Jeruzalemu). Vendar se Komisija nikakor ne strinja s tem, da je treba „temeljito“ pregledati mehanizem PEGASE. (a) Komisija in ESZD se strinjata s tem priporočilom, ki je deloma že izpolnjeno. Novi akcijski načrt za Palestino je prvi iz nove generacije akcijskih načrtov, sprejetih po pregledu ESP, v katerem so prednostni cilji, ki jih je treba izpolniti in o katerih sta se skupaj dogovorili EU in PNO. Besedilo je bolj usklajeno s potrebami po razvojni pomoči (in obratno) od prejšnjega, ki je bilo sklenjeno pred vzpostavitvijo mehanizma PEGASE. (b) Komisija in ESZD se delno strinjata s tem priporočilom. EU bo leta 2014 začela izvajati dvoletni cikel načrtovanja programov za razvojni del svoje finančne pomoči. Prvotno ni bilo načrtovano, da bi bil program PEGASE del tega večletnega načrtovanja programov, vendar bosta Komisija in ESZD ponovno proučili svoje stališče. Čeprav imata Komisija in ESZD še naprej pridržke glede tega, sta pripravljeni sprejeti ukrepe za izvajanje tega priporočila v največji možni meri. (c) Komisija in ESZD se strinjata s tem priporočilom, kazalniki uspešnosti za mehanizem PEGASE se bodo uvedli na področjih, ki jih je omenilo Sodišče (glej naše pripombe v točki 31). 82. (a) Komisija se strinja s tem priporočilom. Konkurenčni razpisni postopek poteka. Leta 2011 se je proučila potreba po večji konkurenčnosti, ki se zdaj obravnava z začetkom izvajanja postopka mednarodnega razpisa za naročilo storitev predhodne in naknadne revizije v povezavi z izvajanjem vseh programov neposredne finančne podpore PEGASE. Obvestilo o napovedi je bilo objavljeno avgusta 2012, nove pogodbe pa naj bi bile sklenjene do konca leta 2013. Razpis za naročilo storitev se bo začel izvajati leta 2014 (glej točko 37). (b) Komisija se strinja s tem priporočilom in bo nadaljevala tekoče načrte za poenostavitev sistema upravljanja neposredne finančne podpore PEGASE. Urad predstavnika EU je zdaj odgovoren za upravljanje podatkovne zbirke PEGASE, ki je bila na začetku oktobra 2013 prenesena v stavbo urada predstavnika EU. 83. Komisija in ESZD se ne strinjata s tem priporočilom. Glede pogojevanja glej naš odgovor v točki 40. Za reformo javne službe je Komisija leta 2011 začela izvajati oceno potreb. Na podlagi tega bo PNO leta 2013 zagotovljena podpora. Urad predstavnika EU bo zagotovil tesno povezanost te dejavnosti s programom podpore za javne uslužbence in upokojence, prav tako pa bo spodbudil večji vpliv na politični dialog. ESZD in Komisija prav tako proučujeta izvajanje palestinskega načrta za reforme in razvoj ter palestinskega nacionalnega razvojnega načrta, na prednostnih nalogah katerih je bil utemeljen in še vedno temelji mehanizem PEGASE kot ukrep pogojevanja. Ocena PEFA se je začela izvajati marca 2013 in poročilo PEFA je bilo uradno poslano ministrstvu za finance junija 2013, ministrstvo pa ga je sprejelo v istem mesecu. Objavljeno je bilo 2. septembra 2013. EU je prispevala k tej oceni, katere izvajanje je vodila Svetovna banka, s financiranjem enega strokovnjaka. 84. Komisija in ESZD se le delno strinjata s tem priporočilom. Komisija in ESZD se strinjata s tem, da se začnejo pogovori s PNO o financiranju plač in pokojnin na območju Gaze z namenom, da se doseže dogovor, ki bi upošteval pomisleke Sodišča. 85. Komisija se strinja s tem priporočilom.